臨桂尉楊渭夫以詩來因次其韵兼簡同僚
作者：陳傅良
朝代：宋

paragraphs: 萬物各美惡，一室有面背。
去來故無恒，欣厭惟所會。
有能悟茲理，何必著幽邃。
後圃並山麓，脩竹積空翠。
斧尋自何年，樊養特過計。
陳根獨遭時，沃壤亦借勢。
居然成獨清，可以掩衆媚。
亭院起中𠘶，湖潦粲前際。
於時吾豈敢，謂此天作對。
新詩忽盛談，俗狀良內媿。
子方及歸期，客復攪離思。
尚當封殖之，去日如始至。